Alzheimerova bolest i vitamini E i C
Farmakološki pripravci vitamina E i C bez učinka u prevenciji Alzheomerove bolesti za razliku od svojih prirodnih verzija u prehrani
Alzheimerova bolest je sve veći zdravstveni problem ne samo ljudi u razvijenim zemljama nego i u nekim zemljama u razvoju. Rezultat je sve duljeg životnog vijeka. Ne čudi stoga da se ogromni napori ulažu da bi se bolest spriječila ili da bi joj se tok barem malo usporio. Koliko su u tome uspješni vitamini? Procjenjuje se da će jedan od sedmero ljudi starijih od 70 godina razviti Alzheimerovu bolest. Znanstvenici se grčevito trude pronaći uzrok ovoj bolesti karakteriziranom progresivnom zaboravnošću i postupnim gubitkom fizičkih funkcija. Profesorica farmakologije, doktorica Shelly Gray s Državnog sveučilišta savezne države Washington, kaže da podržava teoriju prema kojoj je bolest rezultat staničnog stresa uzrokovanog prirodnom kemijskom oksidacijom koja je sastavni dio metabolizma. "Te opasne molekule, radikali, koje nastaju tijekom života stanice uništavaju membrane stanica u mozgu, a to direktno rezultira gubitkom pamćenja i nemogućnošću koncentracije. Zato se dugo smatralo da bi se davanjem spojeva koji su po prirodi antioksidanti, što znači da mogu na sebe vezati radikale i na taj način zaštititi stanice, nastanak ove bolesti mogao usporiti ili spriječiti. Od prirodnih antioksidativnih spojeva najpoznatiji su članovi porodice vitamina E i vitamin C," kaže dr. Gray. Kako pojašnjava dr. Gray, rezultati studija koje pokušavaju znanstveno dokazati ovu teoriju, nejasni su i proturječni. Zato je ona sa grupom svojih kolega provela ispitivanje na 3000 ispitanika starijih od 65 godina koji nisu pokazivali znakove Alzheimerove bolesti. Oni su ih testirali na ovu bolest svake dvije godine tijekom osam godina. "Dio pregleda bio je i odgovor na pitanja vezana za korištenje vitaminskih preparata. Posebno smo se usredotočili na to da li su ispitanici koristili odvojene preparate vitamina E i C ili su koristili miješane pripravke. Nadali smo se da ćemo uočiti smanjeni rizik od nastajanja bolesti kod ljudi koji su koristili vitamine. No – to se nije dogodilo. Nije bilo ni najmanje indikacije da je rizik od nastupa Alzheimerove bolesti bio manji," kaže dr. Gray. Nalaz je, prema dr. Gray, bio iznenađujući kada se uzme u obzir da je jasno pokazano da se kod ljudi koji unose vitamine putem hrane, a ne koncentriranih pripravaka, jasno pokazao smanjeni rizik od nastajanja bolesti. Pretpostavlja se bi rezultat ove pojave mogao ležati u činjenici da vitaminski pripravci ne sadrže sve oblike vitamina E ili da je apsorpcija vitamina u crijevima efikasnija kad se unosi sa hranom. Izvješće o ovom istraživanju objavljeno je u medicinskom časopisu Journal of the American Geriatrics Society.